**Един необикновен Цар**

**Тема:** Един земен цар научава за раждането на един небесен Цар.

**Герои:**

Император Август

Слуга 1

Слуга 2

2-3 слуги, които нямат реплики

**Обстановка и реквизит:** стая в императорски дворец, трон, овехтяла роба за императора, може свещи да има, свитък хартия, сандъче с монети (играе роля на хазна).

**Време:** 10-15 минути

***Сцена 1***

*Император Август ходи напред-назад из стаята, оглеждайки овехтялото състояние на двореца си.*

**Август:** Погледнете само! Никой човек на моя пост не може да живее така! В такава мизерия! Как сме допуснали императорът, най-важният човек в тези земи, да живее с такива овехтели дрехи? Вижте ме само! На какво съм заприличал с тези стари одежди!

**Слуга 1:** (*потрива нервно ръце*) Господарю, съгласен съм с вас! Трябва да обновите това място и определено се нуждаете от нови дрехи.

**Август:** Донеси ми хазната веднага! Ще си поръчам нови дрехи – качествено кадифе, обшито с естествена кожа и злато – както подобава на един император.

*Слугата бързо отива и донася сандъчето. Август го изсипва върху масата. Бавно брои парите, като подрежда монетите на купчинки. Когато приключва, започва да клати глава.*

**Слуга 1:** Проблем ли има, Господарю?

**Август:** Дали има проблем? Разбира се, че има проблем! Тук няма достатъчно пари за подновяване на двореца, нито за ушиване на представителни дрехи. Важен император като мен се нуждае най-малко от 20 нови костюма, обшити със злато. (*Той хвърля монетите обратно в хазната, тръшка капака и говори гневно.*) Нужни са повече пари! (*крачи из стаята и потърква вежди*) Знам какво трябва да се направи. Донеси ми хартия и перо! Ще заповядам на всеки човек в царството да отиде в родния си град и да бъде преброен, името му да бъде записано.

**Слуга 1:** Но, Господарю, някои хора ще трябва да пътуват дни наред, за да бъдат записани имената им.

**Август:** (*смее се на висок глас*) Мислиш ли, че не знам това? Но аз съм господар и заповядвам да отидат в родните си градове и да бъдат преброени. Това е заповед!

*Императорът тръгва да излиза, но изведнъж спира и заповядва на слугата.*

**Август:** Доведи всички слуги, веднага! Нека всички да чуят наредбата ми!

*Слугата отива и се връща с още няколко слуги, които се покланят пред императора.*

**Август:** Чуйте моята наредба! Имам важна вест, която трябва да се предаде на моите поданици. Утре сутрин ще отидете до всички градове и села в царството и ще занесете тази заповед. Нареждам всяко семейство да отиде до родния си град и да запишат имената си в царската книга. Нека си мислят, че искам просто имената им. Но на мен ми трябват точните им адреси, за да мога да събера данък от тях. Когато съберем данъците, ще имаме пари за построяване на по-голям дворец, за нови дрехи и удобства. Ще бъда най-богатия император!

***Сцена 2***

*Август вечеря и вторият слуга се приближава.*

**Слуга 2:** Извинете, Господарю. Нося новини за вас!

**Август:** Кой те е учил на маниери теб? Може ли да прекъсваш вечерята ми?

**Слуга 2:** Но новините са много важни, Господарю.

**Август:** В момента се храня. Ако не е нещо сериозно, ще бъдеш бичуван с камшик, да знаеш!

**Слуга 2:** Много е важно! Получи се новина и съм сигурен, че искате да я знаете.

**Август:** Новина, казваш? Да те чуя тогава.

*Императорът оставя вилицата, почиства се със салфетка и се изправя срещу слугата.*

**Слуга 2:** Винаги сте казвал, че вие сте най-важния човек в цялото царство, но чух новини, че някой много по-важен ще се появи скоро.

**Август:** (*ядосано*) Кой си позволява да каже, че има по-важен човек от мен? Веднага ми кажи кой е този човек?

**Слуга 2:** Овчари, Господарю. Едни овчари водели овцете си на водопой тази сутрин и казали, че вие не сте толкова важен, колкото си мислите.

**Август:** (*смее се гръмогласно*) Овчари! Момче, ти с кого мислиш, че разговаряш?

**Слуга 2:** Господарю, овчарите разказаха, че вечерта си пасели овцете извън градчето Витлеем и изведнъж небето просветнало с необичайна светлина. Толкова се изплашили, че се скрили зад храстите покрай потока. Тогава чули глас от небето. Осмелили се да погледнат нагоре и видели хор от ангели, които им казвали: Слава на Бог във висините, а на земята мир за човеците!

**Август:** Става все по-интересно. Овчари! Ангели! Това ще да е някакво великолепно парти или просто са сънували! Всеки по света знае, че овчарите не са от най-умните хора. Изчезвай и не ме безпокой повече! Имам си работа!

**Слуга 2:** Но, Господарю, ангел им е съобщил, че Синът на единствения истински Бог се е родил вчера през нощта във Витлеем.

**Август:** Къде? Във Витлеем? Та там няма дори един дворец. И това е най-малкото градче в Юда!

**Слуга 2:** Бебето не се родило в дворец. Нито в странноприемница. Навсякъде било пълно, нали се провежда преброяването.

**Август:** Ха, та къде тогава се е родило това бебе? На поляната ли?

**Слуга 2:** В един обор, Господарю. Там се намерило място за родителите.

**Август:** А как овчарите са разбрали къде да намерят това бебе?

**Слуга 2:** Ангелът им дал знак, за да разберат кое бебе е Божия Син.

**Август:** (*Смее се*) Знак! Да не би да им е изрисувал специална табела пред обора, на която да пише: „Тук се роди Божия Син!“ Ти шегуваш ли се с мен?

**Слуга 2:** Не, не, Господарю, не се шегувам! Ангелът им съобщил: „Това ще бъде вашия знак: ще намерите повито бебе в ясли.

**Август:** (*крачи из стаята*) Бог никога не би допуснал Неговия Син да се роди в обор! Цар не се ражда в ясли! Не се повива в дрипи. Царят трябва да е повит в лен и коприна! Това е глупава история. Ако се раждаше Божи Син, там би трябвало да присъстват царе, царици и императори. Хора като мен!

**Слуга 2:** Овчарите не казаха нищо такова.

**Август:** Овчари! Не искам да слушам за овчари!

**Слуга 2:** Но те имат доказателство, Господарю. Открили са бебето! Било повито в бедни дрехи и лежало в ясли, точно както ангелът им съобщил.

**Август:** Каква глупост само!

**Слуга 2:** Господарю, и овчарите казаха още нещо.

**Август:** Какво? Какво са казали?

**Слуга 2:** Ами древните Писания твърдят, че Той е небесен Цар, Божи Син. Ангели не са пели дори на раждането на цар Ирод.

**Август:** Небесен цар…роден във Витлеем? Що за идея е това? Невъзможно е! Какво казват Свещените Писания?

**Слуга 2:** Преди много време пророк Михей е писал, че макар Витлеем да е малко градче, в него ще се роди някой, който ще бъде управител на Израил. Господарю, аз вярвам на овчарите и на Писанията. Миналата нощ не можа да се намери място за този небесен Цар. Дали можем да бъдем по-щедри? Ще успеем ли да намерим място за Него, Господарю?